Metrorail in WK glo doelbewus gesaboteerFoto bloot ter illustrasie. (Argieffoto: Ashraf Hendricks/GroundUp) Metrorail se bedrywighede in die Wes-Kaap is glo Donderdagaand tydens spitstyd doelbewus gesaboteer toe ŉ kragtoevoerkabel na dié treindiens morsaf gesny is. Dit kom kort nadat die einste kabel vroeër vandeesweek deur Eskom vervang is nadat dit glo deur boosdoeners geknip is. Maroela Media het vroeër berig dat Metrorail se treindienste tot ŉ stilstand gekom het weens ŉ substasie wat onklaar geraak het nadat beurtkrag ingestel is. Dit het egter later aan die lig gekom dat daar met die substasie, wat krag aan die treindiens verskaf, gepeuter is. Treine wat Donderdagaand van Kaapstad af na Muizenberg gereis het, moes gekanselleer word en na naburige treinstasies terugkeer weens die kragtoevoeronderbreking om 18:30. Kaparo Molefi, waarnemende streekbestuurder van Metrorail in die Wes-Kaap, sê Prasa en Eskom werk onvermoeid om hierdie kabel te vervang. “Die vandalisme van elektriese infrastruktuur – op ŉ lyn wat reeds suksesvol herstel is – dui op blatante sabotasie van Metrorail se treindienste en ons sal dit nie duld nie,” sê hy. “Metrorail sal met Eskom en ander wetstoepassingsagentskappe skakel om ŉ ondersoek na die sabotasie van stapel te stuur.” Die treindienste het intussen bykomende veiligheidsmaatreëls ingestel in ŉ poging om enige toekomstige sabotasie te voorkom. “Die sabotasie van die spoorinfrastruktuur bemoeilik ons pogings om dié broodnodige diens aan diegene te lewer wat dit so desperaat nodig het,” sê Molefi. “Ons sal hoegenaamd nie terugstaan vir misdadigers nie en is daartoe verbind om so gou moontlik die geraakte treindienste te herstel.” Die kragtoevoerkabel is glo doelbewus gesny. (Foto: Verskaf) (Foto: Verskaf)